CELEX: 32021D0359
Language: bg
Date: 2021-02-22 00:00:00
Title: Решение за изпълнение (ЕС) 2021/359 на Съвета от 22 февруари 2021 година за разрешаване на Нидерландия да прилага намалена данъчна ставка за облагане на електроенергията, доставяна на станции за зареждане на електрически превозни средства

26.2.2021   
               
               
                  BG
               
               
                  Официален вестник на Европейския съюз
               
               
                  L 69/6
               
            
         РЕШЕНИЕ ЗА ИЗПЪЛНЕНИЕ (ЕС) 2021/359 НА СЪВЕТА
         от 22 февруари 2021 година
         за разрешаване на Нидерландия да прилага намалена данъчна ставка за облагане на електроенергията, доставяна на станции за зареждане на електрически превозни средства
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение за изпълнение (ЕС) 2016/2266 на Съвета (2) на Нидерландия бе разрешено, в съответствие с член 19 от Директива 2003/96/ЕО, да прилага до 31 декември 2020 г. намалена данъчна ставка за облагане на електроенергията, доставяна на станции за зареждане, използвани пряко за зареждане на електрически превозни средства.
                  
               
                     (2)
                  
                  
                     На 30 март 2020 г. Нидерландия поиска разрешение да продължи да прилага намалена данъчна ставка за облагане на електроенергията, доставяна на станции за зареждане на електрически превозни средства за периода от 1 януари 2021 г. до 1 януари 2025 г. На 20 ноември 2020 г. по искане на Комисията Нидерландия предостави допълнителна информация в подкрепа на искането си.
                  
               
                     (3)
                  
                  
                     Чрез намалената данъчна ставка се цели да се насърчи още повече използването на електрически превозни средства, като се намалят разходите за електроенергията за тяхното задвижване.
                  
               
                     (4)
                  
                  
                     При използването на електрически превозни средства няма емисии на замърсители на въздуха, генерирани от изгарянето на бензин, дизелово гориво или други изкопаеми горива, и следователно то допринася за подобряване на качеството на въздуха в градовете. Освен това използването на електрически превозни средства може да намали емисиите на CO2, особено когато използваната електроенергия се произвежда от възобновяеми енергийни източници. Затова се очаква прилагането на намалена данъчна ставка за облагане на електроенергията, доставяна на станции за зареждане на електрически превозни средства, да допринесе за изпълнението на целите на политиките на Съюза в областта на околната среда, здравеопазването и климата.
                  
               
                     (5)
                  
                  
                     Нидерландия подчерта, че намалената данъчна ставка ще се прилага за доставката на електроенергия на станции за зареждане на електрически превозни средства с пряка връзка с електроенергийната мрежа, включително публични станции за зареждане и някои частни или корпоративни станции за зареждане.
                  
               
                     (6)
                  
                  
                     Нидерландия поиска намалената ставка на данъчно облагане на електроенергията да се прилага само за станциите, в които електроенергията се използва за пряко зареждане на електрическите превозни средства, но да не се прилага за електроенергията, предоставяна посредством смяна на акумулаторните батерии.
                  
               
                     (7)
                  
                  
                     Намалената данъчна ставка за електроенергията, доставяна за електрически превозни средства чрез станции за зареждане, ще повиши икономическото значение на публично достъпните станции за зареждане в Нидерландия, в резултат на което използването на електрически автомобили ще стане по-привлекателно и ще се подобри качеството на въздуха.
                  
               
                     (8)
                  
                  
                     Като се има предвид относително ограниченият брой на електрическите превозни средства и фактът, че равнището на данъчно облагане на електроенергията, доставяна за тях чрез станции за зареждане, предназначени за стопански цели, ще бъде над минималното равнище на данъчно облагане, предвидено в член 10 от Директива 2003/96/ЕО, няма вероятност намалената данъчна ставка да доведе до нарушаване на конкуренцията през периода, за който се иска разрешението, и следователно тя няма да окаже неблагоприятно въздействие върху правилното функциониране на вътрешния пазар.
                  
               
                     (9)
                  
                  
                     Равнището на данъчно облагане на електроенергията, доставяна за електрически превозни средства чрез станции за зареждане, непредназначени за стопански цели, ще бъде над минималното равнище на данъчно облагане за нестопански цели, предвидено в член 10 от Директива 2003/96/ЕО.
                  
               
                     (10)
                  
                  
                     Всяко разрешение, предоставено по силата на член 19, параграф 1 от Директива 2003/96/ЕО, трябва да бъде строго ограничено във времето. С цел да се гарантира, че срокът на разрешението е достатъчно дълъг, така че да не разколебае съответните икономически оператори да направят необходимите инвестиции, е подходящо разрешението да бъде предоставено за искания срок. Въпреки това разрешението следва да престане да се прилага от датата на прилагане на каквито и да е общи разпоредби относно данъчните предимства за електроенергията, доставяна за електрически превозни средства, приети от Съвета съгласно член 113 или друга приложима разпоредба от Договора за функционирането на Европейския съюз, в случай че такива разпоредби станат приложими преди 1 януари 2025 г.
                  
               
                     (11)
                  
                  
                     С цел да се избегне потенциално увеличаване на административната тежест за разпределителите и преразпределителите на електроенергия в резултат на промени в приложимите данъчни ставки, Нидерландия следва да може да прилага без прекъсване намалената данъчна ставка за облагане на електроенергията, доставяна за електрически превозни средства. Поради това исканото разрешение следва да се предостави, считано от 1 януари 2021 г., за да има приемственост с предишните мерки, разрешени с Решение за изпълнение (ЕС) 2016/2266.
                  
               
                     (12)
                  
                  
                     Настоящото решение не засяга прилагането на правилата на Съюза относно държавните помощи,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на настоящото решение „електрическо превозно средство“ означава електрическо превозно средство съгласно определението в член 2, точка 2 от Директива 2014/94/ЕС на Европейския парламент и на Съвета (3).
         
         
            Член 2
            На Нидерландия се разрешава да прилага намалена данъчна ставка за облагане на електроенергията, която се доставя на станции за зареждане, използвани пряко за зареждане на електрически превозни средства, с изключение на станции за зареждане посредством смяна на акумулаторните батерии на електрически превозни средства, при условие че се спазват минималните равнища на данъчно облагане, предвидени в член 10 от Директива 2003/96/ЕО.
         
         
            Член 3
            Настоящото решение се прилага от 1 януари 2021 г. до 1 януари 2025 г.
            В случай че Съветът, като действа на основание на член 113 или на друга относима разпоредба от Договора за функционирането на Европейския съюз, предвиди общи правила за данъчни предимства за електроенергията, доставяна за електрическите превозни средства, настоящото решение престава да се прилага на датата, на която тези общи правила станат приложими.
         
         
            Член 4
            Адресат на настоящото решение е Кралство Нидерландия.
         
         
            Съставено в Брюксел на 22 февруари 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 283, 31.10.2003 г., стр. 51.
         
            (2)  Решение за изпълнение (ЕС) 2016/2266 на Съвета от 6 декември 2016 г. за разрешаване на Нидерландия да прилага намалена данъчна ставка по отношение на електроенергията, доставяна за станции за зареждане на електрически превозни средства (ОВ L 342, 16.12.2016 г., стр. 30).
         
            (3)  Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (ОВ L 307, 28.10.2014 г., стр. 1).